Jean Cardonnel
Jean Cardonnel oa un dominikan, stourmer gwelet eus an tu kleiz pellañ, unan eus ar re a vrude teologiezh an dieubidigezhe Frañs.

Ganet eo bet e 1921 e Figeac e departamant al Lot. Aet eo da Anaon d'ar 4 a viz Gouere 2009 e Castelnau-le-Lez e departamant an Hérault.

Kelenner oa e dad, muzisianez e vamm. Mont a reas e urzh ar Brezegerien e 1940. Beleget e voe e 1947. Dilennet e voe priol kouent Marselha e 1951. Reiñ a reas e zilez e 1954 evit enebiñ ouzh emzalc'h an Iliz e-keñver ar veleien micherourien. E 1958 e oa kelenner teologiezh e Rio de Janeiro. Emskiantek e teuas da vezañ eus kudennoù an Trede-Bed eno. Goulenn a reas eskibien Brazil e kuitafe ar vro.

E 1968 e prezegas a-zivout "Aviel ha Dispac'h" e sal ar Mutualité e Pariz. Komzet a raed eus "an afer Cardonnel". Berzet e voe outañ prezeg ha skrivañ en diavaez eus kelaouennoù teologiezh arbennik. Ne selaouas ket ouzh ar berz. Kemer a reas perzh er vodadeg aozet gant an FLB II (kevredigezh bet diskleriet hervez lezenn d'ar 14 a viz Genver 1969) e sal ar Mutualité d'ar 5 a viz Du 1969. Seizh den all a brezegas an deiz-se, Peter Tremayne en o zouez (Al Liamm niverenn 390 p60).

Kenlabourat a reas gant ar gelaouenn fransiskan Frères du Monde.

E 2002, o tistreiñ eus ur veaj e Enez ar Reunion e kavas e oa bet skarzhet e draoù diouzh e gell e kouent Montpellier. Sevel a reas klemm enep ar priol. Gounit a reas e 2007. Ar wech kentañ oa e vefe gwelet gant ul lez-varn kell un den a relijion evel ul lojeiz prevez.

Aet oa da lojañ e ti mignoned ha goude en un ti diskuizh.

Oberennoù
Judas l'innocent, Indigène éditions, 2001
Le nègre de Dieu, Éditions Domens, 2000
Le Négrier de l'humanité, Éditions Domens, 1998
La passion de l'humanité : Noces d'or avec la parole, Éditions Domens, 1997, 276 pajenn
J'accuse l'Église, Calmann-Lévy, 1996, 148 pajenn.
Esclavage ou humanité, Éditions Les deux mondes, Enez ar Reunion, 1994
Fidèle rebelle, Albin Michel, 1994, 253 pajenn.
César et Jésus-Christ, Albin Michel, 1976, 256 pajenn.
J'ai épousé la parole, Gallimard, 1972
Non à l'intolérable, Éditions de l'Épi, 1969
Dieu est mort en Jésus Christ, Éditions Ducros, 1968.
Dieu prend parti, Éditions de l'Épi, 1967
J'irai vers mon père, Éditions de l'Épi, 1966
Ce Dieu dont nous vivons, Éditions de l'Épi, 1963
Dieu est pauvre, Éditions de l'Épi, 1962
Du Bon Dieu au Dieu vivant, Éditions de l'Épi, 1960

Ganedigezhioù 1921
Marvioù 2009
Doueoniourien Bro-C'hall
Dominikaned c'hall